《将以伏阙北首晨发即事有作》
明代·王世贞

维稍候鸣潮，伺钥遵广陌。晨鸡再三号，使我天地白。

太阳丽层霄，万象欣自获。痛彼泉下台，永閟无生色。

微抑不见宣，苟存终何益。席藁一上书，引领希察识。

苍麟代司阍，精卫声不隔。倘返杨公葬，得从原阡侧。

焚山无馀怼，誓墓有遗则。远愧密亲来，杯酒相慰藉。

鸿雁冥冥飞，焉知非谋食。负耒安馀年，托心在兹迹。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。